b'\n_START_ARTICLE_\nNi\xc4\x8delni poldnevnik\n_START_PARAGRAPH_\nNi\xc4\x8delni, tudi za\xc4\x8detni ali glavni poldnevnik, je poldnevnik (\xc4\x8drta zemljepisne dol\xc5\xbeine), za katerega je v geografskem koordinatnem sistemu sprejeto, da ima zemljepisno dol\xc5\xbeino 0 \xc2\xba. Skupaj z nasprotnim poldnevnikom pri 180 \xc2\xba tvori veliki krog, ki deli Zemljo na dve polobli. \xc4\x8ce uporabljamo smeri vzhodno in zahodno od ni\xc4\x8delnega poldnevnika, sta to vzhodna in zahodna polobla. Za razliko od vzporednikov, kjer ni\xc4\x8delni vzporednik \xe2\x80\x93 ekvator \xe2\x80\x93 dolo\xc4\x8da smer vrtenja Zemlje, so vsi poldnevniki po naravi enakovredni, zato je polo\xc5\xbeaj izhodi\xc5\xa1\xc4\x8da zgolj stvar dogovora. Tak dogovor pa je pomemben za poenotenje merjenja \xc4\x8dasa in dolo\xc4\x8danja polo\xc5\xbeaja na zemeljski obli._NEWLINE_Sedaj splo\xc5\xa1no sprejet je greenwi\xc5\xa1ki poldnevnik, ki je bil kot svetovni standard sprejet leta 1884 na Mednarodni poldnevni\xc5\xa1ki konferenci.\n_START_SECTION_\nZgodovina\n_START_PARAGRAPH_\nV preteklosti so bila v razli\xc4\x8dnih delih sveta v veljavi \xc5\xa1tevilna merjenja \xc4\x8dasa, ki so jih dolo\xc4\x8dili preprosto z opazovanjem navideznega gibanja Sonca \xc4\x8dez nebo. S hitrim napredkom \xc5\xbeelezni\xc5\xa1kih povezav na dolge razdalje od 1850. let dalje pa so nastale te\xc5\xbeave z usklajevanjem voznih redov. Te\xc5\xbeavna je postala tudi kartografija, saj so bili celo znotraj iste dr\xc5\xbeave v uporabi razli\xc4\x8dni ni\xc4\x8delni poldnevniki._NEWLINE_Leta 1884 so se zato zbrali delegati 25 dr\xc5\xbeav na Mednarodni poldnevni\xc5\xa1ki konferenci v Washingtonu da bi dolo\xc4\x8dili mednarodni standard. Med alternativnimi predlogi so bili Washingtonski, Berlinski, Pari\xc5\xa1ki in nevtralni poldnevnik, ki bi potekal \xc4\x8dez Kanarske otoke. Vendar pa je do takrat status Zdru\xc5\xbeenega kraljestva kot pomorske velesile zagotovil, da se je skoraj tri\xc4\x8detrt ladijskega prometa \xc5\xbee ravnalo po kartah z izhodi\xc5\xa1\xc4\x8dem na greenwi\xc5\xa1kem poldnevniku. Prevzele so ga \xc5\xbee tudi Zdru\xc5\xbeene dr\xc5\xbeave Amerike kot osnovo za svoje \xc5\xbeelezni\xc5\xa1ko omre\xc5\xbeje in se odpovedale svojemu predlogu v korist Greenwicha. Posledi\xc4\x8dno je bil na glasovanju 13. oktobra 1884 za ni\xc4\x8delni poldnevnik z 22 glasovi podpore sprejet greenwi\xc5\xa1ki, ki je v veljavi vse od takrat._NEWLINE_Uresni\xc4\x8dila se ni le zamisel, da bi postal osnova za konsistentno dolo\xc4\x8ditev \xc4\x8dasovnih pasov, ki se vse odtlej oblikujejo tudi po politi\xc4\x8dnih in prakti\xc4\x8dnih kriterijih.'